《题明皇贵妃上马图》
宋代·许月卿

开元天宝号太平，快活三郎偏纵情。
帝闲天骥云雷駃，回首绝纵妃子醉。
海棠酣春睡未足，扶上马时颓山玉。
二珰两边扶蹋{左革右登}，群姬争扶不用命。
万花丛，玉山花，
花朝主，醉牡丹。
共立马前黄幡绰，献笑颜容似嘲谑。
三郎勒马频回头，两手按膝双凝眸。
夹立两旁御弓箭，带御口袋械如行殿。
二珰相语俨相向，贵妃未至龙颜望。
龙颜不怡吾曹忧，昵昵私语双燕秋。
御前两骥立伏俟，御龙整暇聊缓辔。
卷中何止数十人，十人眼只在一身。
朕能坠马替妃子，不忍花飞惊玉体。
三郎但念妃子醉，岂知身醉误国事。
傥知敬是常惺惺，提主人翁教醉醒。
丑丑妇斟薄薄酒，丑妇添翁多少寿。
无盐为后能强齐，夙夜警戒鸡鸣诗。
花钿安得纷委地，马嵬安得有坠诗。

作者简介：（1216—1285）徽州婺源人，字太空，后改字宋士，号泉田子，人称山屋先生。理宗淳祐四年进士。授濠州司户参军。历本州及临安府学教授，屡疏斥丁大全等奸邪，出干办江西提举常平事。贾似道当政，召试馆职，以言不合罢归，遂闭门著书。宋亡，深居不出。谢枋得甚为推崇。有《先天集》、《百官箴》等。